**Kulturelt Samråds beretning for 2022**

Arbejdet i Kulturelt Samråd kan i 2022 deles op i ’et før og efter’ Byrådets beslutning om at fjerne vores tilskud fra og med 2023. Det vil denne beretning selvfølgelig bære præg af.

**Bevillinger i 2022**I løbet af foråret 2022 steg antallet af ansøgninger igen efter det sløje Corona-år 2021. Derfor var vi optimistiske på kulturlivets vegne på sidste Årsmødet. Desværre blev optimismen afløst at dyb undren og frustration, da Sparekataloget til årets budgetforhandlinger blev offentliggjort i august – men herom senere.

Antallet af ansøgninger i 2022 var på samme niveau som årene før Corona, og det resulterede i, at vi støttede disse 11 aktiviteter:
Foredrag om højskolesangbogen i forbindelse med Sang-Søndage
Cajunaften i Rindbyforsamlingshus
Fanø Fiddlers rejse til folkemusikfestival i Karrenen, Finland
Fanø Gadeteaterfestival
Fanø Strandgallere til en folder
Udstilling på Fanø Plejecenter af amatørkunstnere i anledning af World Collageday 2022
Fejring af Rindby Forsamlingshus 125 års jubilæum
KUK (Kontoret for Uhæmmet Kreativitet) til foredraget ’Mød en psykopat’
Fanø Gadeteaterfestival workshop især for børn
Poesi- musik-og kulturfestival i Sønderho
Fanø X Art maj 2023.

Kigger vi lidt på de enkelte bevillingerne, kan de i store træk deles op i 3 kategorier.

* Enkeltpersoner og grupper - der ikke er en forening og ikke har et CVR-nr. - taget et initiativ til en aktivitet og prøver at skaffe økonomi til den. Eksempler herpå er: Foredraget om højskolesangbogen, Cajunaftenen og collageudstillingen på Plejecentret
* Opstartende aktiviteter som f.eks.: Poesi- musik- og kulturfestivalen i Sønderho og Fanø X Art
* Etablerede foreninger/grupper som f.eks.: Fanø Gadeteaterfestval, Strandgalleriet, Fanø Fiddlers og Rindby Forsamlingshus.

Det skal bemærkes, at har man ikke et CVR-nr. kan man ikke søge støtte fra kommunens ’Frie kulturmidler’. Og at vi arbejder med to typer bevillinger: Tilskud til en aktivitet og underskudsgaranti på et max beløb til en aktivitet.

**Samrådets arbejde efter sommerferien**Den 24. august havde vi det årlige møde med BKU, hvor vi orienterede udvalget om vores arbejde: Vi fortalte om hvilke aktiviteter vi støttede i 2021/22 – om vores fokus på gerne at ville støtte projekter målrettet unge og vores arbejde for at få ’nogen til at ansøge’ samt vores tanker om selv at tage initiativer og arbejde sammen med ’de unge’ om netop deres projekt. Vi havde et godt møde og oplevede, at BKU var tilfredse med vores arbejde, så gik glade derfra.

Kort efter blev sparekataloget til Byrådets budgetforhandlinger offentliggjort. Her blev det foreslået at nedlægge Kulturelt Samråd for at spare 60.000 kr.
Vi var forundrede og i vores høringssvar til Sparekatalogets forslag skrev vi bl.a. følgende:
”Kulturelt Samråd har i 39 år 1 gang om måneden – undtagen juli - behandlet ansøgninger om støtte til lokalt forankrede kulturelle aktiviteter. Det gør det let for enkeltpersoner og mindre ikke fastetablerede grupper at søge om støtte, når ideer om kulturelle aktiviteter opstår.

Derfor blev vi meget bekymrede, da vi læste forslaget om at nedlægge Samrådet i Sparekataloget, der skal behandles på det kommende Byrådsmøde.
Vi er bekymrede for at Fanø vil miste noget af sit særpræg, som stedet, hvor vi giver borgernes kulturelle initiativer gode vækstbetingelser - og det af 2 grunde:

1. Nedlægges Kulturelt Samråd mister enkeltpersoner og mindre etablerede grupper muligheden for at søge om støtte, da ansøgninger til De frie Kulturmidler er betinget af, at ansøger har et CVR-nr.
2. Samrådet har i alle årene sikret fleksibilitet og dermed mulighed for spontanitet i ansøgningsprocessen. Netop fordi vi har 11 ansøgningsfrister pr år – og ikke 2.
Vi er overbeviste om, at dette understøtter især nye kulturelle initiativtageres mod på at gå i gang med nye kulturelle projekter, og at det har været afgørende for, at mange spirende projekter er gået fra tanke til handling.
Ligeledes rådgiver vi ofte ikke erfarne ansøger, når ansøgningsskemaet skal udfylde. Samtidig med at vi altid giver grundige og fyldestgørende svar til ansøgerne - både de der opnår støtte, og de der får et begrundet afslag.

Igennem årene har Samrådet bidraget til samhørigheden og sat sit præg på Fanø ved at arrangere en række kulturelle begivenheder. Fra de senere år kan vi nævne:

* Oprettelse af Snapsefonden der financierer drikkevarer mv. til beboerne på Fanø Plejecenter
* Etablering af ’Den kulturelle Billederamme’ på havnen (2010-2011)
* Kulturelt Samråds 30-års jubilæum. (2013)
* En stor velkomstfest for vores nye syriske medborgere. (2016)
* Vi var en af hovedkræfterne bag Spil Dansk-ugen, dengang den opstod samt i årene 2016 og 2017, hvor vi bl.a. lavede arrangementer med øens unge talenter.
* Vi er med i Fællesrådet, der i 2019 holdt 5 møder om revision af Fanøs kulturpolitik, arrangerede et offentligt foredrag om frivillighed, gennemførte en workshop på skolen om ”De tre søjler” i Fanøs kulturpolitik og udarbejdede ideer til et stærkere samarbejde ’på tværs’ her på øen.
* Planlægning af Landskonference for Kulturelle Samråd i Danmark (2020-2021) med inddragelse af et meget bredt udsnit af både øens ’frivillige kulturliv’ og erhvervsliv. Desværre blev konferencen aflyst begge år pga. Corona

Vi kan oplyse, at Kulturelt Samråd Fanø er oprettet som en selvstændig forening, og kan derfor ifølge foreningens vedtægter kun nedlægges på to af hinanden følgende årsmøder.

I vores samarbejde med de øvrige Kulturelle Samråd i Danmark høster vi ofte stor anerkendelse for denne specielle Fanømodel. Modellen sikrer, at kulturelt interesserede borgere kan engagere sig i kultur-produktion uden at være bundet af interesseorganisationer og politiske interesser, hvilket er tilfældet i de fleste andre kommuner.”

Desværre var det eneste, vi fik ud af vores høringssvar, at Byrådet fandt ud af, at det ikke kunne nedlægge Samrådet. Men fjerne vores tilskud for 2023 kunne de, og det gjorde de så.

Efter denne maveklasker besluttede vi ikke at give op. Vi havde takket været Coronaperiodens afmatningseffekt på kulturaktiviteterne en ’kassebeholdning’ på XXX, så vi også her i 2023 kan fortsætte – på overlevelsesniveau - vores arbejde med at bevillige støtte, indtil vi forhåbentligt får Byrådet til at indse, at det at fjerne tilskuddet var og er en rigtig dårlig beslutning.

**Hvad gør vi så**Med baggrund i vores overlevelseskamp har vi her i 2023 gang i følgende – udover at behandle de ansøgninger vi får:

Vi har lavet en folder om vores arbejde, som vi distribuerer ’de relevante steder’, og vi prøver på via personlige kontakter og opslag på sociale medier mv. at gøre opmærksom på vores arbejde – og uundværlighed, og vi håber på, at alle vores venner her på øen vil hjælpe os med at lægge pres på politikerne, så de kommer på bedre tanker.

Vi deltog i januar i år i fejringen af Frivillighedens dag i Hallen. I en tale til deltagerne meddelte kommunaldirektøren, at kommunen ikke ville være arrangør af Frivillighedens dag 2024, men antydede at dagen kunne arrangeres af andre med støtte fra kommunen. Efterfølgende henvendte vi os i februar til kommunen og tilbød os som arrangør af dagen. Desværre har vi endnu ikke modtaget noget svar – selv efter to rykkere. Men vi er stadig klar til en snak med forvaltningen eller politikerne om at være den praktiske arrangør – og det gerne i samarbejde med andre frivillige her på øen.
For at vise at Kulturelt Samråd via frivilligt arbejde og med en forholdsvis lille pose penge er en vigtig og nødvendig spiller i arbejdet med at udvikle og styrke øens kulturelle mangfoldighed. Med fokus på at vi alle – med en lille håndsrækning - kan blive udviklere og igangsættere af nye spændende kulturaktiviteter til glæde og inspiration for os alle sammen.

Kulturelt Samråd Fanø
Inge Jacobsen, Forperson